齐太公世家

《史记》 · 司马迁

太公望吕尚者，东海上人。其先祖尝为四岳，佐禹平水土甚有功。虞夏之际封于吕，或封于申，姓姜氏。本姓姜氏，从其封姓，故曰吕尚。吕尚盖尝穷困，年老矣，以渔钓奸周西伯。西伯将出猎，卜之，曰所获非龙非彲，非虎非罴；所获霸王之辅。于是周西伯猎，果遇太公于渭之阳，与语大说，曰：自吾先君太公曰当有圣人适周，周以兴。子真是邪？吾太公望子久矣。故号之曰太公望，载与俱归，立为师。